**Сабақтың тақырыбы: Кітап – болашаққа жетелейді**

**Сабақтың** **мақсаты:**Оқушыларға білімнің кітап арқылы  берілетінін ұғындыру. Зейінін шоғырландыру, шығармашылық қабілетін, тіл байлығын, ой-өрісін дамыту.   
Оқулықты құрметтей білуге, ұқыптылыққа, адамгершілікке тәрбиелеу.

**Көрнекіліктер:** Интерактивті тақта, мақал-мәтелдер, тақтадағы суреттер , көріністер, кітап кейіпкерлері, кітаптар көрмесі.  
**Сабақтың барысы:**   
Кітап та алма ағашы,   
Жемісін біздер теретін.   
Тәтті алмаға балашы,   
Кітабыңның әр бетін.

**Жұмбақ шешу**   
Көп әңгімем өлеңім,   
Күнде ақыл беремін.   
Жақсы көрсе мені кім,   
Мен де оны жақсы көремін. ( Кітап) 

**Кітап туралы не білеміз?**   
Кітап – араб сөзі, «жазба», ал түрікше «дәптер», «мерзімді баспасөз басылымы» деген сөз.   
Кітап өмір айнасы, замана сыры, тарих шежіресі, оқу, тәрбие құралы.

**Кітап ханшайымы:** Сәлемсіздер ме, достарым! Сендерді көргеніме өте қуаныштымын. Мен сіздердің достарыңмын. Достарың туралы көп білесіңдер ме? Ендеше, тыңдаңдар.

Кітаптар жүздеген жылдар бойы өмір сүріп келеді. Ертеде олар  мүлдем басқаша болды. Баспа кітаптарға дейін адамдар өз қолымен жазған екен. Ол өте қиын және ауыр жұмыс болды. Қазір кітаптар тез басылып шығады. Кітап жасауда көп адам енбектенеді. Қағазды жасауды орманшылардың да еңбегі зор. Қағазды ағаштан жасайды. Жазушылар мен ақындар ертегі, өлең, әңгіме жазады. Суретшілер  түрлі суреттер салады. Мәтінді теріп жазатын адамдар, басып шығаратын адамдар, кітапты капсырмалайтын адамдар да еңбек етеді. Адамның еңбегі мол.

Кітаппен дос болайық,  
Ата - баба үмітін біз ақтайық!  
Балаларым, оқы, ойна,  
Оқу - білім саған пайда.

**Есіңе сақта!**   
1.Кітапты ұқыпты,таза ұстау керек.Өздеріңнен кейін оны көптеген балалар оқитынын есіңнен шығарма.   
2.Кітапты төсекте жатып, ас ішіп отырып оқыма, кітап оқуды үлкен ой еңбегімен оқу керек.   
3.Кітапты қалай болса солай оқыма.   
4.Кітапты жыртуға,сызуға болмайды.   
5.Кітапханада шулауға болмайды, өйткені басқаларға кедергі келтіресің.   
**Мұғалім**: Ал балалар, кітап туралы өлең, тақпақ білесіңдер ме?

**Ортаға шақырамыз** 1- оқушы: Саған білім жемісін,  
Оқулығың береді.  
Талай адам сол үшін,  
Маңдай терін төгеді.  
2 - оқушы:  
Оқулықты баршаға,  
Талай ғалым қолға алып.  
Жылдар бойы қаншама,  
Жазады ұзақ толғанып.  
3 - оқушы:  
Әдемілеп берсем деп,  
Бояу жағып не түрлі.  
Суретшілер көркемдеп,  
Қанша уақыт отырды.  
4 - оқушы:  
Оқулығың құралың,  
Жағар білім шырағын.  
Баса алмайсың ешқашан,  
Онсыз алға бір адым.

**Мұғалім**: -Балалар, сендер кітапты кіммен оқисыңдар?

-Егер кітапты байқаусыз жыртып алсаң, не інілерің жыртса не істеуге болады? Кітаптар үнемі әдемі, бүтін болу үшін  қалай көмектесуге болады?

**Мұғалім:** Тамақ ішіп отырғанда кітап оқуға болмайды.

-Кітап нені ұнатады деп ойлайсыңдар? Дұрыс, оны күтіп,  ұқыпты ұстағанды  ұнатады.

**Мұғалім: «Жалғастыр»**ойынын ойнайық!   
1. Білім - ....... (таусылмайтын байлық)  
2. Кітап - білім бұлағы, ......... (білім - өмір шырағы)   
3. Кітап – .......... (алтын қазына)   
4. Оқу инемен ........ (құдық қазғандай).

5. Әліппенің ар жағы........ - (білім бағы)

6. Көп біл, ......... аз сөйле

7. Білім біздің шамшырағымыз, ........ ( кітап біздің ұстазымыз)  
8. Оқусыз  білім  жоқ, .......... (білімсіз күнің жоқ)

9. Кітапсыз үй – .......... (жансыз дене)

10.Ақыл- баста, ........... (білім- кітапта)

**Мұғалім:** –Жарайсыңдар!  Сендер кітапты көп оқисыңдар ма?

Қандай ертегілерді білесіңдер?

**Ойын: «Суретті сөйлет»** Балалар суреттерге қарап, ертегінің атын атайды.

**Мұғалім:** -Кітапты көп оқисыңдар  екен. Жарайсыңдар! Жұмбақ, жаңылпаштар оқыдыңдар ма?

-Қане, жатқа білесіңдер ме? (Балалар білгендерін айтады.)  
 **Қорытынды:**  Ой қозғау.   
Кітап неден, қалай жасалады?   
Кітапсыз өмірді елестету мүмкін бе?   
Кітапты қалай ұстау керекпіз?   
Кітапханаларға барып кітаптар алып оқимыз ба?   
Қандай кітап оқығанды жақсы көресің?   
**Мұғалім:** -Жарайсыңдар балалар! Кітап оқу үшін біздің мектептегі немесе қаладағы кітапханаларға бару керектігін түсіндіріп өтті.

**Кітап ханшайымы:**

Кітабың сенің, құралың,

Жағар білім шырағын.   
Баса алмайсың ешқашан,   
Онсыз алға бір қадам.   
Кітабыңды құрметте,   
Күтіп ұста кірлетпе.   
Кішілерге табыс ет,   
Дақ түсірмей бір бетке.

-Рахмет сіздерге балалар!  Кітапты  ұқыпты  ұстаңдар! Сау болыңдар!



